KOMISIJOS REGLAMENTAS (EB) Nr. 912/2008
2008 m. rugsėjo 18 d.
kuriuo nustatomas paskirstymo koeficientas, taikytinas importo licencijų paraiškoms, pateiktoms pagal Reglamentu (EB) Nr. 964/2007 leistą naudoti ryžių iš mažiausiai išsivysčiusių šalių importo tarifinę kvotą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
atsižvelgdama į 2006 m. rugpjūčio 31 d. Komisijos reglamentą (EB) Nr. 1301/2006, nustatantį žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (2), ypač į jo 7 straipsnio 2 dalį,
kadangi:
(1)
Komisijos reglamentu (EB) Nr. 964/2007 (3) 2008-2009 prekybos metams nustatoma 6 694 tonų ryžių iš mažiausiai išsivysčiusių šalių, kurių KN kodas yra 1006, išreikštų lukštentų ryžių ekvivalentu, metinė importo tarifinė kvota (eilės numeris 09.4178).
(2)
Iš pranešimo, pateikto remiantis Reglamento (EB) Nr. 964/2007 4 straipsnio a punktu, paaiškėjo, kad kiekis, nurodytas pagal to paties reglamento 2 straipsnio 4 dalį per pirmąsias septynias 2008 m. rugsėjo mėn. dienas pateiktose paraiškose, viršija skirtą kiekį. Todėl kiekį, kuriam galima išduoti importo licencijas, reikėtų nustatyti pagal prašomam kiekiui taikomą paskirstymo koeficientą,
PRIĖMĖ ŠĮ REGLAMENTĄ:
1 straipsnis
Pagal licencijų paraiškas Tarybos reglamento (EB) Nr. 980/2005 (4) I priede nurodytų mažiausiai išsivysčiusių šalių ryžiams importuoti pagal Reglamente (EB) Nr. 964/2007 nurodytą kvotą 2008-2009 prekybos metais, pateiktas per pirmąsias septynias 2008 m. rugsėjo mėn. dienas, licencijos išduodamos prašomiems kiekiams pritaikius 70,583119 % paskirstymo koeficientą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugsėjo 18 d.